สำนักงานปรมาณูเพื่อสันติ เผยผลสำรวจการ์ดพลังงาน พบ ค่าระดับรังสีสูงกว่าขีดจำกัด 350 เท่า ย้ำประชาชนไม่ควรมีไว้ครอบครอง เสี่ยงรับรังสีโดยไม่จำเป็น
จากกรณีกระแสข่าวประชาชนซื้อบัตรสมาร์ทการณ์คล้ายบัตร ATM ที่อ้างเป็นบัตรพลังงานมีสรรพคุณในการรักษาโรคโดยเฉพาะอาการปวดเมื่อยต่าง ๆ ตามร่างกาย โดยใช้วิธีการนำบัตรไปแกว่งในแก้วน้ำแล้วนำมาดื่ม หรือนำแก้วน้ำวางทับบนบัตรแล้วดื่ม รวมทั้งมีการนำบัตรสัมผัสกับร่างกายในจุดที่เมื่อย ตามที่มีการเสนอข่าวไปนั้น         สำนักงานปรมาณูเพื่อสันติ (ปส.) กระทรวงการอุดมศึกษา วิทยาศาสตร์ วิจัย และนวัตกรรม ในฐานะหน่วยงานกำกับดูแลความปลอดภัยทางนิวเคลียร์และรังสีของประเทศ ได้เดินทางรับตัวอย่างจาก รศ.ดร.วีรชัย พุทธวงศ์ อาจารย์ภาควิชาเคมี คณะศิลปศาสตร์และวิทยาศาสตร์ มหาวิทยาลัยเกษตรศาสตร์ พร้อมเร่งตรวจสอบด้วยกระบวนการและเครื่องมือทางวิทยาศาสตร์ที่ทันสมัย         ล่าสุดวันนี้ (17 มิ.ย.) ได้ผลการวิเคราะห์แล้ว ไม่พบการเปรอะเปื้อนทางรังสีที่ห่อหุ้มและพื้นผิวของแผ่นการ์ด สำหรับการ์ดตัวอย่างที่สมบูรณ์ไม่แตกหัก / การวัดธาตุองค์ประกอบของแผ่นการ์ดด้วยเทคนิคการเรืองรังสีเอกซ์ พบธาตุยูเรเนียมและทอเรียม / การวิเคราะห์ไอโซโทปรังสีในแผ่นการ์ดด้วยระบบวิเคราะห์แกมมาสเปคโตรสโคปี พบ นิวไคลด์กัมมันตรังสีของอนุกรมทอเรียมและยูเรเนียม/ การวัดค่าระดับรังสี เทียบกับค่ารังสีพื้นหลัง พบ ระดับรังสีของแผ่นการ์ดสูงกว่าระดับรังสีพื้นหลัง ประมาณ 200 เท่าที่ระยะห่างจากแผ่นการ์ด 1 เซนติเมตร / การวัดค่าการกระจายตัวของสารกัมมันตรังสีในแผ่นการ์ด ด้วยเทคนิค Imging plate พบว่า สารกัมมันตรังสีกระจายอยู่ทั่วทั้งแผ่นการ์ดอย่างสม่ำเสมอ / การถ่ายภาพเพื่อดูลักษณะภายในของแผ่นการ์ดด้วยรังสีเอกซ์ ไม่พบชิ้นส่วนอื่นใดประกอบอยู่ภายในแผ่นการ์ด ทั้งนี้หากยูเรีเนียมและทอเรียม เข้าสู่ร่างกายจะก่อให้เกิดการแผ่รังสีต่ออวัยวะภายในและเกิดอันตรายต่อร่างกายได้ โดย ปส.เตรียมการวิเคราะห์การปนเปื้อนของวัสดุกัมมันตรังสีเมื่อนำแผ่นการ์ดแช่ในน้ำลำดับต่อไป และเมื่อมีข้อมูลครบถ้วน ปส.อาจดำเนินคดีกับบริษัทผู้จำหน่ายต่อไป        อย่างไรก็ตาม ขอให้ประชาชนหลีกเลี่ยงการครอบครองและใช้สินค้าที่มีส่วนผสมของวัสดุกัมมันตรังสี วัสดุนิวเครียร์ หรือวัตถุอันตราย และหากมีข้อกังวลสามารถประสานไปยังสถาบันเทคโนโลยีนิวเคลียร์แห่งชาติ(องค์การมหาชน) หรือ สทน. เพื่อจัดการต่อไป#การ์ดพลังงาน  #วัตถุอันตราย  #สารกัมมันตรังสี  #สำนักข่าว #กรมประชาสัมพันธ์